Mehumiehen keltainen kuormuri lähti pitkäkyntisten matkaan – Oletko nähnyt tätä autoa?

Nokialainen Henri Petro eli Mehumies sai hieraista silmiään pariinkin otteeseen saapuessaan keskiviikkona työmaalleen. Siinä, mihin mies maanantaina kuorma-autonsa jätti, oli jäljellä vain tyhjää. –Tein maanantaina autoon kuormaa ja pidin tiistaina toimistopäivän. Keskiviikkona ajelin hallille, ja ihmettelin, kun auto oli hävinnyt. Petron halli sijaitsee Kankaantaan teollisuusalueella Nosturitien kupeessa. Mies sanoo jututtaneensa jo lähistöllä asuvia ja työskenteleviä, mutta kukaan ei ole nähnyt tai kuullut mitään tavallisuudesta poikkeavaa. Petro on tehnyt varkaudesta rikosilmoituksen. –Avaimet olivat yhä paikallaan hallin sisällä, mutta hämäräkytkinvalaisimen johdot oli revitty irti. Pimeässä ja sadekelillä on täällä siis touhuttu, Petro puuskahtaa. Varastettu kuorma-auto on keltainen Mercedez-Benz Atego 815, ja sen rekisterinumero on GJT-889. Auton kylkiin on teipattu suuret tarrat, joissa on mehupullojen kuvia. Auto on vuosimallia 2001, eikä sillä Petron mukaan ole juurikaan rahallista arvoa. Käyttöarvoa sen sijaan löytyy senkin edestä, joten Petro toivookin, että auto löytyisi jostain vahingoittumattomana. –En kyllä ihan äkkiä keksi, mihin tarkoitukseen auto olisi voitu varastaa. Ammattilaisten toiminnalta tämä kuitenkin vaikuttaa, kun alueen valaistus oli hoideltu ja auto käynnistetty ilman avaimia. Petro kertoo saaneensa perjantaihin mennessä vain yhden epävarman vihjeen. –Vihjeen antaja kertoi nähneensä auton keskiviikkona ajamassa moottoritiellä. Hän ei kuitenkaan ollut varma, oliko kyseessä sama auto. Mikäli olet nähnyt tätä autoa maanantai-illan jälkeen, havainnoista voi ilmoittaa poliisille.